13.4.2022 г.
BG
Официален вестник на Европейския съюз
C 160/13
IV (Информация)
ИНФОРМАЦИЯ ОТ ИНСТИТУЦИИТЕ, ОРГАНИТЕ, СЛУЖБИТЕ И АГЕНЦИИТЕ НА ЕВРОПЕЙСКИЯ СЪЮЗ
СЪВЕТ Заключения на Съвета относно изграждане на европейска стратегия за екосистемата на културните и творческите индустрии (2022/C 160/06)
СЪВЕТЪТ НА ЕВРОПЕЙСКИЯ СЪЮЗ, КАТО ПРИПОМНЯ:
1.
Фундаменталната роля, която културата и свободата на творчеството играят за Европейския съюз и неговите граждани за укрепването на нашите демокрации и ценности, за развитието на нашето въображение, за просперитета на нашите общества, за жизнеността на нашите местни общности, за качеството на нашата жизнена среда и за благосъстоянието на хората;
2.
Ключовата роля, която културните и творческите сектори и индустрии (КТСИ), наричани също екосистема на културните и творческите индустрии (ЕКТИ), играят за оформянето на общо наследство, общи отправни точки и утрешната култура, които са от съществено значение за непрекъснатото процъфтяване на европейското културно многообразие, като същевременно се отчита, че КТСИ представляват силно разнородна група с различни приоритети и условия;
3.
Обхвата на ЕКТИ, както е определен в годишния доклад за единния пазар за 2021 г (1)., в който се прави преглед на 14-те промишлени екосистеми, определени от службите на Комисията във връзка с новата промишлена стратегия за 2020 г (2)., и в редица имащи отношение документи, посочени в приложението;
4.
Икономическата тежест на ЕКТИ, която през 2019 г. възлизаше на 3,95 % от добавената стойност от ЕС (477 милиарда евро), с 8,02 милиона души, заети в сектора, и 1,2 милиона предприятия, 99,9 % от които са малки и средни предприятия (МСП) (3);
5.
Значителното въздействие на пандемията от COVID-19 върху икономиката на културата и творчеството и необходимостта от по-нататъшно укрепване на устойчивостта на ЕКТИ и двойния преход (екологичен и цифров) в рамките на Европейския съюз, за да се допълни въздействието на Европейския механизъм за възстановяване и устойчивост и да се оползотвори пълният му потенциал като двигател за икономически растеж и работни места и за конкурентоспособност на ЕС в световен мащаб;
(1) Работен документ на службите на Комисията SWD (2021) 351 final, стр. 98 – 104: КТИ са разнородна група.
Най-големите индустрии са аудио-визуалната (телевизия, видеоигри, видео по заявка, кино, виртуална/разширена реалност), музиката, издателската дейност, рекламата, културното наследство (музеи, исторически забележителности), сценичните изкуства (театър, балет) и визуалните изкуства.
Това широко определение се основава на рамката на ЮНЕСКО за статистиката в областта на културата от 2009 г., на Зелена книга на Европейската комисия „Отключване на потенциала на културните и творческите индустрии“ и на Регламента за „Творческа Европа“.
(2) Съобщение „Актуализиране на новата промишлена стратегия за 2020 г.: изграждане на по-силен единен пазар за възстановяването на Европа“ COM(2021) 350 final.
(3) Работен документ на службите на Комисията SWD (2021) 351 final, стр. 98 – 104 (https://ec.europa.eu/info/sites/default/files/swdannual-single-market-report-2021_en.pdf).